風雩亭詞
作者：張栻
朝代：宋

paragraphs: 眷麓山之面隩，有絃誦之一宮。
鬰青林兮對起，背絕壁之穹隆。
獨樵牧之往來，委榛莽其蒙茸。
試芟夷而却視，翕衆景之來宗。
擢連娟之修竹，森偃蹇之喬松。
山靡靡以旁圍，谷窈窈而潜通。
翩兩翼兮前張，擁千麾兮後從。
带湘江之浮淥，矗遠岫兮橫空。
何地靈之久閟，昉經始乎今公。
怳棟宇之宏開，列闌楯之周重。
撫勝概以獨出，信茲山之有逢。
予揆名而諏義，爰遠取於舞雩之風。
昔洙泗之諸子，侍函丈以從容。
因聖師之有問，各跽陳其所衷。
獨點也之操志，與二三子兮不同。
方舍瑟而鏗然，諒其樂之素充。
味所陳之紆餘，夫何有於事功。
蓋不忘而不助，示何始而何終。
于鳶飛而魚躍，實天理之中庸。
覺唐虞之遺烈，儼洋洋乎目中。
惟夫子之所與，豈虛言之是崇。
嗟學子兮念此，遡千載以希蹤。
希蹤兮奈何，盍務勉乎敬恭。
審操舍兮斯須，凜戒懼兮冥濛。
防物變之外誘，遏氣習之內訌。
浸私意之脫落，自本心之昭融。
斯昔人之妙旨，可實得於予躬。
循點也之所造，極顔氏之深工。
登斯亭而有感，期用力於無窮。